Tilapäistä suojelua saava 16–18-vuotias nuori, jolla ei ole kotikuntaa Suomessa, voi vahvistaa suomen/ruotsin kielen osaamistaan kansalaisopistojen, kansanopistojen, kesäyliopistojen tai opintokeskusten järjestämässä kotouttavassa kielikoulutuksessa. Jos hänelle laaditaan kotoutumissuunnitelma, johon koulutus hyväksytään, koulutus on opiskelijalle maksutonta ja oppilaitoksen ylläpitäjä saa koulutuksen järjestämisestä sadan prosentin valtionosuuden.
Kun tilapäistä suojelua saavalle nuorelle myönnetään kotikunta Suomessa, hänestä tulee oppivelvollinen. Jos oppivelvollinen nuori on suorittanut perusopetuksen oppimäärän tai sitä vastaavat opinnot, hän voi kuitenkin osallistua aikuisten perusopetukseen ja vahvistaa siten suomen tai ruotsin kielen taitoaan.
Vaihtoehtona on osallistua kansanopiston koulutukseen, jossa noudatetaan aikuisten maahanmuuttajien kotoutumiskoulutuksen opetussuunnitelman perusteita tai Opetushallituksen laatimaa maahanmuuttajille tarkoitetun koulutuksen opetussuunnitelmasuositusta.  Kotoutumiskoulutuksesta säädetään kotoutumisen edistämisestä annetun lain (1386/2010) 20 §:n 2 momentissa.
Oppivelvollinen nuori voi vahvistaa opiskelu-/tutkintokielen taitoja myös TUVA-koulutuksessa. TUVA-koulutuksessa oletetaan opiskelijalla olevan riittävä peruskielitaito, mutta opiskelijan henkilökohtaisessa opiskelusuunnitelmassa voidaan painottaa erityisesti koulutuksen alussa opiskelukielen taidon kehittämiseen liittyviä opintoja.